中秋夜試院寄子平
作者：文同
朝代：宋

paragraphs: 憶初我來時，夜色如墨障。
心常念明月，幾日西南上。
松梢倚樓角，一玦偃相向。
漸見輪中物，依稀吐形狀。
今宵東嶺外，灧灧金波漲。
人間重此夕，一歲號佳賞。
而我督秋試，鎖宿密如藏。
細務紛滿前，約束甚鞿鞅。
無由奉朋侶，徹曉坐清曠。
之人富才華，筆力趫且壯。
誰陪把樽酒，露下與酬唱。
南牆咫尺地，使我起遐想。
人生此良會，可惜已虛放。
獨立中夜歸，俯首入書幌。